b"\n_START_ARTICLE_\nCan Blanquera\n_START_SECTION_\nDescripci\xc3\xb3\n_START_PARAGRAPH_\nEn l'actualitat s'estan duent a terme les pertinents obres de construcci\xc3\xb3 de l'edifici._NEWLINE_Unes obres que ja deixen entreveure, vagament, tant l'esquelet com la projecci\xc3\xb3 estructural i formal de l'edifici: immoble de tres plantes cobert amb una teulada a dues aig\xc3\xbces de vessants fa\xc3\xa7ana. Est\xc3\xa0 ubicat al costat esquerre del Passeig del Firal, per\xc3\xb2 simult\xc3\xa0niament fa cantonada a la dreta amb el carrer de les Guilleries._NEWLINE_Tanmateix l'edifici actual no difereix gaire del seu predecessor. I \xc3\xa9s que contemplant fotografies antigues com ara la de la fitxa del Servei de Patrimoni de l'any 1985 (Vegeu fitxa del Servei de Patrimoni n\xc3\xbam. 26.480) observem que l'edifici antic constava de tres plantes i estava cobert amb una teulada a dues aig\xc3\xbces de vessants a fa\xc3\xa7ana. La fa\xc3\xa7ana principal era la que donava al Passeig del Firal hi tenia tres crugies. La planta baixa constava de dues obertures, com eren el portal quadrangular d'acc\xc3\xa9s amb llinda i muntants de pedra ben treballats i escairats i una petita finestra lateral._NEWLINE_El primer i segon pis estaven resolts partint del mateix esquema formal, que consistia en l'aplicaci\xc3\xb3 de tres obertures rectangulars per pis, respectivament, projectades com a balconades amb les seves baranes de ferro forjat. Tan sols diferien en un aspecte i era en la mida sensiblament major de les obertures del primer pis._NEWLINE_La fa\xc3\xa7ana lateral que donava al carrer de les Guilleries, no estava arrebossada sin\xc3\xb3 que quedava a la vista totes les pedres fragmentades i els c\xc3\xb2dols de riu manipulats a cops de martell i lligades amb morter de cal\xc3\xa7._NEWLINE_Ara b\xc3\xa9 en un moment hist\xc3\xb2ric determinat, que de ben segur es tractaria a principis de segle, es va procedir a esfondrar l'edifici primigeni i a construir un nou immoble, l'esquelet del qual \xc3\xa9s el que podem contemplar avui en dia._NEWLINE_Contemplant la fotografia del Servei de Patrimoni, s'observa a simple vista que l'antic Can Blanquera compartia unes grans similituds estructurals, formals i compositives amb dos habitatges del Passeig del Firal, com s\xc3\xb3n Ca l'Oriol (Vegeu fitxa de Ca l'Oriol) i l'immoble n\xc3\xbam. 25 (Vegeu fitxa de Habitatge al Passeig del Firal, 25). Els tres compartien trets com ara: les cobertes a dues aig\xc3\xbces de vessants a fa\xc3\xa7ana; l'estructuraci\xc3\xb3 formal de les fa\xc3\xa7anes - en el cas de Ca l'Oriol i el n\xc3\xbam. 25 dues crugies i en el cas de Can Blanquera tres-; similitud d'obertures; la planimetria rectangular, els tres contemplaven tres plantes."